Video: Rowers slaan toe op geldwaFoto: Twitter via @Ambramjee. Die polisie is op soek na ŉ groep van nege gewapende mans wat Vrydagoggend op ŉ transitovoertuig op die N4 in Pretoria toegeslaan het. Kapt. Mavela Masondo, provinsiale woordvoerder van die polisie, het gesê die rooftog het omstreeks 08:30 plaasgevind. “Daar word beweer dat die verdagtes op die G4-veiligheidsvoertuig geskiet het en dit tot stilstand gedwing het. Ná die voertuig gestop het, het die verdagtes drie wagte uit die voertuig gedwing,” het Masondo gesê. Die kontantkluis is volgens Masondo oopgeblaas en ŉ onbevestigde hoeveelheid geld is deur die verdagtes geroof. Die verdagtes het in twee Audi A4-voertuie, onderskeidelik silwer en blou, weggejaag. Die drie veiligheidswagte is nie tydens die rooftog beseer nie. ŉ Video van die voorval word intussen op sosiale media versprei. Op die video kan gesien word hoe die mans skynbaar rustig oor die pad stap met hul buit uit die veiligheidswa. ŉ Ontploffing by die transitovoertuig kan ook in die video gesien word. Enigiemand met inligting oor die voorval kan die polisie by 08600 10111 kontak. Kyk hier na die video: https://www.facebook.com/ian.cameron.33633/videos/10160210620820454/